Το 1913 η ελληνική κυβέρνηση παρήγγειλε κάποια κινηματογραφικά «ζουρνάλ» (επίκαιρα) για να ενισχύσει τη θέση της στις διπλωματικές διαπραγματεύσεις για τον διακανονισμό των Βαλκανικών Πολέμων. Ένα από αυτά ήταν το With the Greeks in the Firing Line (62’), μια κόπια του οποίου βρέθηκε στις ΗΠΑ και αποκαταστάθηκε το 2013. Η ανακάλυψη του With the Greeks ανατρέπει τη χρονολόγηση του πολεμικού ντοκιμαντέρ μεγάλου μήκους, μεταθέτοντας τις απαρχές του είδους στους Βαλκανικούς Πολέμους αντί για τον Α΄ ΠΠ. Το αποκατεστημένο With the Greeks και ένα άλλο από τα ζουρνάλ που παραγγέλθηκαν για τον ίδιο σκοπό θα προβληθούν στις 5 Φεβρουαρίου 2019 στις 7μμ στο αμφιθέατρο της Αμερικανικής Σχολής Κλασικών Σπουδών (Cotsen Hall, Αναπήρων Πολέμου 9). Την προβολή θα προλογίσει η Βασιλική Τσιτσοπούλου (Πρόγραμμα Νέων Ελληνικών, Πανεπιστήμιο της Ινδιάνας).

Η κα Τσιτσοπούλου θα κάνει και σχολιασμό κατά τη διάρκεια της προβολής καλύπτοντας θέματα όπως: Τί και ποιός καταγράφεται σε αυτά τα φιλμ και γιατί; Ποιός τα γύρισε; Αποτελούν ιστορικά τεκμήρια και τι τεκμηριώνουν; Ποιά είναι η θέση του With the Greeks in the Firing Line στην ιστορία του μηντιακού πολεμικού θεάματος και της προπαγάνδας; Σε ποιόν ανήκουν αυτές οι ταινίες; Ως αρχειακό μηντιακό υλικό πώς θα έπρεπε να είναι προσβάσιμο στο κοινό σήμερα; Πως οι κόπιες που χρησιμοποιήθηκαν για την αποκατάσταση έτυχε να βρεθούν στο Σαν Φρανσίσκο της Καλιφόρνιας; Τι σημαίνει εν τέλει «αποκατάσταση»;